Úgy tűnik, hogy valaki nagyon nem bír magával és extrém gusztustalan módon, saját ürülékét keni el a házak falán, írja a Pécsma.

A gyanú szerint pénteken reggel is portyára indulhatott az a férfi, aki vélhetően azzal szórakoztatja magát, hogy saját ürülékét kenegeti a kertvárosi falakra.

A lap egyik ott lakó olvasója a Krisztina tér egyik zöld területén reggel nyolc óra magasságában látott egy tohonya férfit totyogni, akin mindössze egy kockás alsónadrág volt. Mint mondta, először azt gondolta, hogy a férfi hasán az Austin Powers-ből ismert műmellszőrzet van, de később rá kellett jönnie, hogy az valószínűleg inkább emberi bélsár.

A férfinak nem az első kenegetése lehetett a mostani. Egy közeli rendelő egyik üvegajtajára már kifüggesztettek egy neki címzett feliratot is azzal, hogy:

AZ ÜRÜLÉKKENŐNEK ÜZENJÜK, ÉRTESÍTETTÜK A RENDŐRSÉGET, INTÉZKEDNI FOGNAK!

Az ügyben megkerestük a rendőrséget is, mint mondták, megteszik a szükséges lépéseket, bár az ügyben egyelőre nem kaptak bejelentést.